6.4.2022
EL
Επίσημη Εφημερίδα της Ευρωπαϊκής Ένωσης
C 152/153
1.4.
Οι ενδιάμεσοι χρηματοπιστωτικοί οργανισμοί θα πρέπει να εξαιρούνται από το σύστημα εμπορίας δικαιωμάτων εκπομπής της ΕΕ, ούτως ώστε μόνο οι εγκαταστάσεις που εκπέμπουν διοξείδιο του άνθρακα κατά τις παραγωγικές τους διαδικασίες να επιτρέπεται να εμπορεύονται δικαιώματα εκπομπής.
Η προσέγγιση αυτή αποσκοπεί στην εξάλειψη κάθε κινδύνου κερδοσκοπίας και μοιάζει με την προσέγγιση που υιοθετήθηκε στην Κίνα, βάσει της οποίας απαγορεύεται στα χρηματοπιστωτικά ιδρύματα να συμμετέχουν στο σύστημά της εμπορίας δικαιωμάτων. 1.5.
Το μεγαλύτερο μέρος της κυκλοφορίας εκτός του ΕΟΧ διέρχεται από κεντρικούς κόμβους είτε εντός είτε εκτός του ΕΟΧ.
Επί του παρόντος, οι περισσότεροι επιβάτες διαθέτουν σειρά επιλογών για τις πτήσεις τους εκτός του ΕΟΧ μέσω εσωτερικών και εξωτερικών κόμβων.
Ωστόσο, λόγω του αυξημένου κόστους του ΣΕΔΕ, υπάρχει σημαντικός κίνδυνος υπονόμευσης των μεταφορέων στο εσωτερικό του ΕΟΧ από φθηνότερες μεταφορές που βασίζονται σε κόμβους εκτός του ΕΟΧ.
Για να αντιμετωπιστεί αυτό, η δωρεάν κατανομή δικαιωμάτων ΣΕΔΕ πρέπει να αντικατασταθεί από έναν στοχευμένο μηχανισμό κατά των ανταγωνιστικών μειονεκτημάτων, προκειμένου να προστατευθούν οι ευρωπαϊκές αεροπορικές εταιρείες και οι ευρωπαϊκοί κόμβοι.
1.6. Η ΕΕ πρέπει να προωθήσει μια περισσότερο φιλόδοξη, ενιαία παγκόσμια ρύθμιση όσον αφορά την τιμολόγηση άνθρακα και πρέπει να λάβει εντολή να διαπραγματευτεί σχετικά σε παγκόσμιο επίπεδο.
Εκτός από την παγκόσμια εντολή, προτείνουμε την εφαρμογή ενός ή και των δύο ακόλουθων μηχανισμών προκειμένου να διασφαλισθεί η δίκαιη και βιώσιμη εφαρμογή του ΣΕΔΕ και να υποστηριχθεί μια ευρύτερη βάση εφαρμογής βραχυπρόθεσμα: α) θέσπιση μηχανισμού συνοριακής προσαρμογής άνθρακα· β) αντικατάσταση του συστήματος δωρεάν κατανομής από στοχευμένη προστασία έναντι του αθέμιτου ανταγωνισμού, 1.7.
Το ΣΕΔΕ θα πρέπει να στηρίξει τη μετάβαση προς περισσότερο βιώσιμους τρόπους μεταφοράς, μεταξύ άλλων και στον τομέα των αεροπορικών μεταφορών, και θα πρέπει, ως εκ τούτου, να προωθήσει τη μείωση της χρήσης της ιδιωτικής αεροπλοΐας.
Το ΣΕΔΕ θα πρέπει να ενθαρρύνει τη χρήση βιώσιμων μαζικών μεταφορών και, ως εκ τούτου, να υποχρεώσει τους χρήστες επιχειρηματικών αεριωθούμενων αεροπλάνων να καταβάλλουν υψηλότερα τέλη. 1.8.
Τα έσοδα από το ΣΕΔΕ θα πρέπει να επενδυθούν σε αναπτυξιακά έργα που θα μειώσουν περαιτέρω τον περιβαλλοντικό αντίκτυπο των αεροπορικών μεταφορών, στηρίζοντας τη μείωση του κόστους και τη μεγαλύτερη διάδοση των SAF.
Θα πρέπει επίσης να στηριχθεί η μετάβαση των αερολιμένων, των προμηθευτών καυσίμων και των φορέων παροχής υπηρεσιών εδάφους προς την επιβολή νέων κανόνων όσον αφορά τη χρήση των SAF στους ευρωπαϊκούς αερολιμένες μέσω της πρότασης ReFuelEU.
Τα έσοδα πρέπει επίσης να στηρίζουν μια δίκαιη μετάβαση για τους εργαζόμενους στον κλάδο των αεροπορικών μεταφορών που έχουν πληγεί από την κλιματική αλλαγή.
Για να υλοποιηθεί αυτό, θα πρέπει να δημιουργηθεί ένα κοινωνικό ταμείο στον τομέα των αεροπορικών μεταφορών που θα καθιστά εφικτή την κατάρτιση και τη μετάβαση των εργαζομένων στον εν λόγω τομέα.
Η διαχείριση αυτού του ταμείου θα μπορούσε να γίνεται από την Ευρωπαϊκή Επιτροπή, με τη στήριξη τόσο των εργοδοτών όσο και των συνδικαλιστικών ενώσεων. 1.9.
Μέσω του ΣΕΔΕ, η πρόταση θα πρέπει να ενθαρρύνει τις μεταφορικές εταιρείες να αναπτύξουν δίκτυα διατροπικών μεταφορών στους μεγαλύτερους κόμβους τους, προκειμένου να επεκταθούν σε ένα μεγαλύτερο δίκτυο προορισμών, μειώνοντας παράλληλα τις περιττές πτήσεις πολύ μικρών αποστάσεων.
Αυτό θα μπορούσε να επιτευχθεί με την αύξηση του επιπέδου δωρεάν δικαιωμάτων που θα παρέχονται αντί αυτών σε άλλα σημεία του δικτύου της αεροπορικής εταιρείας, σε περιοχές που δεν διαθέτουν κατάλληλες σιδηροδρομικές συνδέσεις. 1.10.
Η ΕΕ θα πρέπει να συνεργαστεί με τα ευρωπαϊκά συμβούλια εργαζομένων (ΕΣΕ), τις τομεακές επιτροπές κοινωνικού διαλόγου και άλλα κοινά φόρουμ, όπως η στρογγυλή τράπεζα για τις αεροπορικές μεταφορές, σχετικά με τον συνεχιζόμενο αντίκτυπο του αναθεωρημένου ΣΕΔΕ καθ’ όλη τη διάρκεια της εφαρμογής του.
Ιδιαίτερη προσοχή θα πρέπει να δοθεί στον κοινωνικό διάλογο με τους εργαζόμενους και στην κατανόηση των αναγκών και των προβληματισμών τους σε σχέση με τις βιώσιμες αεροπορικές μεταφορές. 1.11.
Το ειδικό καθεστώς των εξόχως απόκεντρων περιοχών της ΕΕ θα πρέπει να διατηρηθεί και οι περιφέρειες αυτές θα πρέπει να εξαιρεθούν από το ΣΕΔΕ σύμφωνα με το άρθρο 349 της ΣΛΕΕ, με το οποίο επιτρέπονται παρεκκλίσεις από την εφαρμογή του δικαίου της ΕΕ στις εν λόγω περιοχές. 2.
Γενικές παρατηρήσεις 2.1.
Επικροτούμε την πρωτοβουλία της Ευρωπαϊκής Επιτροπής για την τροποποίηση της οδηγίας 2003/87/ΕΚ όσον αφορά τη συμβολή των αεροπορικών μεταφορών στον στόχο της Ένωσης για μείωση των εκπομπών στο σύνολο της οικονομίας.
Αν και δεν αποτελούν τη μεγαλύτερη πηγή εκπομπών στην κοινωνία ή στις μεταφορές, οι αεροπορικές μεταφορές και όλα τα ενδιαφερόμενα μέρη σε αυτές πρέπει να διαδραματίσουν τον ρόλο τους βοηθώντας μας να δημιουργήσουμε έναν βιώσιμο κλάδο αεροπορικών μεταφορών και να επιτύχουμε τους στόχους μας για το κλίμα, όπως περιγράφονται στη συμφωνία του Παρισιού και στη δέσμη μέτρων «Προσαρμογή στον στόχο του 55 %». 2.2.
Μέσω αυτών των πρωτοβουλιών, της συμμετοχής των ενδιαφερόμενων μερών και του κοινωνικού διαλόγου μπορούν να μετριαστούν πολλές από τις κοινωνικές και οικονομικές απειλές για τους εργαζόμενους στον τομέα των αεροπορικών μεταφορών και επικροτούμε τις προσπάθειες της Ευρωπαϊκής Επιτροπής να διασφαλίσει ότι όλα τα ενδιαφερόμενα μέρη, ιδίως οι συνδικαλιστικές ενώσεις και τα ΕΣΕ, συμμετέχουν στα θέματα της κλιματικής αλλαγής και της δίκαιης μετάβασης καθ’ όλη την πορεία της παρούσας πρότασης, καθώς και σε όλες τις μελλοντικές εργασίες σχετικά με τις βιώσιμες αεροπορικές μεταφορές.